Уҙған быуаттың 80-се йылдары уртаһында ул саҡтағы Ленинград ҡалаһының Ленсовет исемендәге мәҙәниәт һарайында тәүге башҡорт фольклор ансамбле барлыҡҡа килә. Был изге эш өс тиҫтә йылдан ашыу төньяҡ баш ҡалала йәшәүсе Рауза һәм Әнүәр, уларҙың улы Рәшит Зәйнетдиновтар һәм Ленинград дәүләт университетын тамамлаусы Ғәзим Малаевтың уртаҡ уй-ниәте, тәүәккәллеге һөҙөмтәһендә башланғыс ала. Мәҙәниәт йортоноң тышына башҡорт ансамбле ойошторолоуы тураһында ҙур иғлан эленә. Репетиция көндәрендә йыр-бейеүгә һәләте булмағандар ҙа үҙ-ара аралашыу, милли рухҡа сарсаған күңелдәрен ҡурай, гармун моңдары, халыҡ йырҙары тыңлап ҡандырыу өсөн килә башлай. 1987 йылда ансамблгә табибә, медицина фәндәре кандидаты, халҡының бай мәҙәниәтенә, тарихына мөкиббән ғашиҡ Люциә Ғәфәр ҡыҙы Буканова етәксе итеп ҡуйылғас, эштәр тағы ла йәнләнеп китә. Уның тәҡдиме менән ансамблгә «Ирәндек» исеме бирелә, ошо фольклор төркөм нигеҙендә рәсми ойошмалар – Санкт- Петербург Башҡорт милли-мәҙәни автономияһы һәм «Башҡортостан» мәҙәни үҙәге барлыҡҡа килә. Люциә Ғәфәр ҡыҙына был эштәрҙе ойоштороуҙа рухлы башҡорт ир-азаматтары Әнүәр Ғайса улы Аҡманов менән Камил Әғзәм улы Хәйруллиндар ҙур ярҙам күрһәтә. Ерҙәштәрен берләштерәсәк ансамблгә нигеҙ һалыусы Рауза Ғәләүетдин ҡыҙы – әле лә ойошманың әүҙем ағзаһы, осрашыу-кисәләрҙә моңло итеп халыҡ йырҙарын башҡара, дәртле көйгә бейергә лә төшөп китә, быйыл 90 йәшлек оло юбилейын билдәләйәсәк.